
1

Pål Ivar Sollie trodde ikke det han sjøl så da han kom opp i leiligheta. Hans verste maritt var blitt til virkelighet. Over hele kjøkkenet og i stua sto det pappesker.

Katt var i soverommet og måtte ha hørt ham i døra, for hun snudde seg fra skapet der hun sto med en kleshenger og en kjole i handa. Uten å hilse eller si noe snudde hun seg mot skapet igjen og trakk ut en ny henger.

Pål Ivar skulle til å si noe, men lukket munnen fort. Han la ei hand over panna, som om han nektet å se hva som foregikk. Han hadde håpet og trodd at denne dagen aldri ville komme, men nå var den her. Katt skulle flytte fra ham.

Han nesten vaklet ut av leiligheta og ned trappa han nettopp hadde kommet opp. Dette orket han ikke å se på. Det gjorde vondt nok å vite hva som foregikk, om han ikke skulle se det også.

Han fortsatte inn i den store stua i første etasje, der faren hans, Henry P., satt og røkte pipe og hørte på radio. Da Henry fikk se ham, reiste han seg og slo av radioen.

–Hvor har du vært? spurte han. –Du tok deg tidlig fri, og je så at du kjørte ut med bilen. Var det itte fælt å kjøre i snøværet?

Pål Ivar trakk på skuldrene. Han var nesten lammet av sjokket, sjøl om han hadde vært forberedt. Katt hadde sagt klart fra at hun kom til å reise, men han hadde trodd... Ja, hva hadde han egentlig trodd? At han kunne kjøpe seg fred og få henne til å bli?

–Je reiste en tur til Hamar, svarte han. –Det er bare et par minutter sida je kom hjem.

–Je hørte at du gikk i trappa, sa Henry og pattet på pipa. –Var itte Katt inne?

Pål Ivar sank ned på en stol og stirret tomt framfor seg. Han kjente vekta fra esken  i innerlomma på jakka som et trykk mot bringa. Der lå forsoningsgava han hadde kjøpt til Katt, gullringen med den store diamanten som var dyrere enn noe annet smykke han hadde kjøpt. Bortkastet. Han kunne ikke gi henne ringen nå. Ikke etter at hun hadde begynt å pakke klærne og de andre tingene sine.

–Er du døv, gutt?

Han skvatt til. –Sa du noe? Å ja, du spurte etter Katt. Jo da, hun er inne.

–Unnskyld at je spør, men hvorfor kommer du da ned igjen med yttertøyet på?

–Je skal snart ut igjen. Pål Ivar hadde ikke hatt noen planer om det, men det var det første han kom på å si.

–Jaså, sa faren og sugde på pipa. –Jaså.

–Ja, så Pål Ivar og forsøkte å tenke. Alt syntes så uvirkelig. Hadde det ikke gjort så fryktelig vondt, kunne han ha trodd at det var en lei drøm. –Je skal snart gå.

–Bevares, sitt så lenge du vil, sa Henry oppgitt. Det begynte å gå opp for ham at det hadde skjedd noe, men han visste bedre enn å spørre hva det var. Skulle han få noe ut av Pål Ivar, måtte han vente til han sjøl var klar til å snakke om det.

Pål Ivar merket at faren var nysgjerrig. Men han hadde ikke sagt noe om problemene med Katt til ham tidligere, og han orket ikke å gjøre det nå. Han visste ikke om han orket noe i det hele tatt. Han orket ikke å se Katt pakke ned tingene sine. Han orket ikke å sitte her, men han hadde ingen steder å gå. Han kunne ikke gå til Dagfinn, ikke etter oppgjøret han hadde tatt med ham for bare noen dager sida.

Hvis du legger deg etter Katt mot hennes egen vilje, kommer je til å ta deg, og da kan du banne på at je tar deg hardt. Han hørte sine egne ord ringe i ørene. Nei, Dagfinn kom nok ikke til å ta særlig godt imot ham.

–Kan je by deg på noe? spurte Henry da han syntes tausheta ble pinlig.

–Det kunne ha vært fristende å takke ja til en konjakk, sa Pål Ivar monotont. –Men det får være, for je skal ut og kjøre bil.

Hvor fanken skal du kjøre? spurte en hånlig stemme inne i ham. Har du noen som er villig til å ta imot deg? Han hadde ofte sagt til Katt at han ikke trengte omgangsvenner. Nå angret han på det. Han hadde aldri følt seg så ensom. Den eneste han hadde å snakke med, satt i sofaen midt imot ham. Henry P., som han ikke engang klarte å kalle far.

–Hvor har du tenkt deg? spurte Henry forsiktig.

Den nærmeste han noen gang hadde kommet å kalle en venn, var Vigdis. Selvsagt kunne han gå til henne. Hun ville i hvert fall slippe ham inn og snakke med ham. Men hun var like mye Katts venn som hans. Dessuten var hun gift med Oddvar, som tilhørte Nordhagen-familien –sjølveste erkefienden.

–Nei... Han dro på det. –Je vet itte ennå.

Storjordet-guttene, Knut og Lars, hadde han også gjort seg uvenner med. På grunn av søstera deres, Hilde, som han hadde vært litt sammen med før han traff Katt. Han hadde banket dem opp, så de ville nok ikke bli glade for å få ham på besøk.

Harry Granseth hadde egentlig aldri vært noen venn, men Pål Ivar hadde hatt en del med ham å gjøre før i tida. Nå sto huset hans tomt, for Harry satt i fengsel. Men tanken på Harry hadde fått ham til å minnes heleren de hadde hatt kontakt med, Alfred Tanning i Elverum. Pål Ivar hadde gjort Alfred flere tjenester, sist i forbindelse med kvinna som nå var blitt kona hans. Solvår Bakke hadde vært kjæresten til Henrik ei stund før Pål Ivar fikk ledet henne tilbake til Alfred. Nå var Henrik død og Solvår gift med Alfred. Kanskje han kunne besøke dem?

–Det kan itte være koselig å kjøre bil i dette snøværet, mente Henry. –Det må da være bedre å bruke fredagskvelden til å kose seg hjemme. Je hadde tenkt å komme opp og se på fjernsyn.

–Det blir nok itte noe av i kveld, mumlet Pål Ivar. Jo, han kunne alltids ta en tur til Alfred. De hadde hatt sine feider og hadde riktignok aldri vært ordentlige venner, men Alfred skyldte Pål Ivar en god del. Blant annet hadde han hindret en hevngjerrig mann i å tenne på det nye huset hans ei mørk natt.

Henry tok pipa ut av kjeften og glodde bistert på sønnen. –Hvorfor itte det? ville han vite.

Men Pål Ivar hadde alt reist seg og var på veg mot døra. Det så ikke ut som om han hadde hørt det siste faren sa.

Katt hørte at Pål Ivar trampet ned trappa igjen. Han hadde ikke sagt noe, og det var hun glad for. Hun hadde sjøl sagt til ham at de ikke hadde mer å snakke om, men visste ikke om hun ville ha klart å holde tårene tilbake hvis han hadde prøvd å unnskylde seg nå.

Hun så oppgitt på kjolen og hengeren hun holdt i hendene, og dumpet ned på dobbeltsenga. Hun følte seg så sliten. Verda hadde gått i stykker rundt henne, og det kjentes som om hun hadde fått jobben med å rydde opp. Og det hadde hun ikke krefter til.

Kanskje hun skulle ha prøvd å roe seg ned litt før hun buste ut med at hun ville flytte? sa hun til seg sjøl for minst tiende gang. Hun var blitt så eitrande sint, og ikke minst skuffet, over det hun kalte Pållis svik. Hvor mange ganger hadde hun ikke vært fortvilet og sagt til ham at hun bebreidet seg sjøl for at de ikke fikk noe barn? Hele tida hadde han visst at det var hans feil, men han hadde ikke sagt et ord om det. Sjøl om han visste hvor vondt hun hadde det, hadde han tidd.

Nei, hun kunne ikke bare tilgi noe slikt. Det verket i bringa som om han hadde stukket en kniv i henne. Ingenting kunne kjennes verre enn det hun følte nå. Det aller verste var at hun ikke kunne stole på mannen som hun hadde forelsket seg i og trodd hun skulle tilbringe hele livet sammen med.

Hun håpet at han hadde det like vondt. Det hadde han fortjent. Det var tross alt hans feil at de hadde havnet i denne situasjonen, ikke hennes. Det var han som hadde løyet, i hvert fall fortidd sannheta. Hadde ikke Mia avslørt ham, ville han vel ha latt henne leve med løgna i all evighet. Mia, som var sekretær hos doktor Rosenlund, var djupt religiøs og satte samvittigheta si høyere enn taushetsplikta. Derfor hadde hun så godt som tvunget Pålli til å tilstå.

Katt hadde ikke takket henne for det, det måtte hun innrømme. Hun hadde vært så ulykkelig at hun hadde bebreidet Mia for det hun hadde gjort.

Men egentlig hadde hun ikke vært sint på Mia. Det var Pålli og hele verda hun var sint på. Og skjebnen, eller Gud som Mia ville ha sagt, som lot alt være så håpløst. Men da Mia ringte til henne, hadde Katt latt det gå ut over henne. Etter det hadde hun ikke snakket med henne. Hun fikk rette det opp ved en senere anledning. Hun kom sannelig til å få bruk for venninner i tida framover. Heldigvis hadde hun Vigdis og Siv, og kanskje kunne hun regne med Tordis også. Særlig nå, når hun skulle flytte fra Pål Ivar.

Hun ville ikke få treffe Oskar gjennom Pål Ivar lenger, så hun fikk holde seg inne med Tordis. Stakkars Oskar, han skjønte vel ikke noen ting når han oppdaget at paret han kalte onkel Pålli og tante Katt, ikke bodde sammen lenger. Han var bare fire år og visste sjølsagt ikke at Pålli var faren hans.

Nei, nå måtte hun ta seg sammen om hun skulle bli ferdig. Hun håpet bare at Pål Ivar holdt seg unna, og at hun fikk ordnet det meste i kveld. I morgen skulle hun ringe til foreldrene og be dem hente henne. De ville sikkert få sjokk, men hun hadde ikke noe valg. Noe annet sted å dra til hadde hun ikke.

Hun håpet at de ville ta vel imot henne. Nytte skulle hun nok klare å gjøre for seg. Farmora og farfaren hennes bodde på Engseth, og de begynte å bli gamle og trengte sikkert mye mer hjelp enn Gunhild kunne gi dem til daglig.

Pål Ivar gikk opp trappa til andre etasje, til restauranten som Alfred Tanning hadde kalt Trivselen. Det var et pretensiøst navn, men stedet virket trivelig, sjøl om Pål Ivar hadde vondt for å se det akkurat nå.

Arnfinn og Katja, Alfreds sønn og svigerdatter, passet restauranten denne fredagskvelden. Arnfinn sto bak disken ved ølkrana og smilte uten humor da han fikk se den nye gjesten. Han hørte ikke med blant Pål Ivars beundrere.

Pål Ivar nikket. –Er Alfred her?

–Ser du ham? Hadde han vært her, hadde han stått her jeg står nå.

Pål Ivar lot seg ikke provosere. –Vet du om han er hjemme?

–Det går jeg ut fra. Han og Solvår sitter vel foran fjernsynet og tar en drink... hvis de ikke har gått til sengs. Han trakk på skuldrene og skar ei grimase. –Vi kaller dem turtelduene, Katja og jeg. Det er ikke slike ting du forbinder med din gamle far.

–Je skjønner hva du mener, sa Pål Ivar og tenkte på den gangen han overrasket Henry med Hilde på fanget.

–Skal du ha en øl? spurte Arnfinn og fikk det til å høres som om han håpet på et avslag.

Pål Ivar nølte. –Nei, je trur itte det. Je har bilen, så... Det var tydelig at han sloss med seg sjøl, og at han hadde lyst, men ikke så noen mulighet. –Je får komme meg videre, sa han.

–Skal du besøke fatter'n?

–Je får se, sa Pål Ivar og nikket før han snudde ryggen til Arnfinn. Han skyldte ingen, og særlig ikke unge Tanning, å fortelle hvor han hadde tenkt seg.

Døra til huset til Alfred Tanning var utstyrt med navneskilt og ringeklokke. Pål Ivar satte pekefingeren  på den runde knappen,  og det ringte innafor.

Skritt hørtes inne fra entreen, og en elegant Alfred Tanning åpnet døra. Han var kledd i bukser med sylskarp press og ei brun røkejakke. I den ene handa holdt han en lang, tynn sigar med ei rykende glo i enden.

–Nei, hva skuer mitt øye? sa han tilgjort høytidelig og hevet et øyenbryn i været. –Er det unge Sollie som beærer meg med et besøk? Tør jeg spørre hva du gjør på disse kanter?

–Skal du itte be meg inn? Pål Ivar hørtes nesten truende i stemmen.

Smilet forsvant, og Alfred så alvorlig på ham. –Jo, jeg tror kanskje jeg får gjøre det. Kom inn, Sollie. Han gikk foran Pål Ivar inn i stua, som var stor og vakkert innredet. I salongen  satt to kvinner, noen få år eldre enn Pål Ivar. Den ene var Solvår Bakke, som en gang hadde vært kjæresten til broren hans. Nå var hun forholdsvis nygift med Alfred, som var nesten tjue år eldre enn henne. Den andre kvinna hadde han også sett før. Det var den ene gangen han hadde vært innom klesbutikken der Solvår arbeidet som ekspeditrise.

Solvår reiste seg opp fra sofaen. –Pål Ivar! sa hun forskrekket. –Hva i all verda gjør du her?

–Han spurte om det, mannen din også, sa Pål Ivar bittert. –Er dere så uvant med å få besøk?

–Vi skiltes itte akkurat som venner, sa Solvår og så engstelig bort på ektemannen.

–Det var fordi je itte syntes du passet sammen med broren min. Je fikk deg bort fra ham og tilbake til Alfred. Er du itte glad for det nå?

–Jo, innrømmet hun. Så tok hun seg tydelig sammen. –Dette er venninna og kollegaen min, Inger Kristiansen. Inger, her ser du Pål Ivar Sollie, som uten den snille kona si ville vært Løtens slemmeste mann.

Pål Ivar ga fra seg en murrende lyd, men Inger tok handa hans og trykket den. –Interessant, sa hun. –Je så deg jo i aksjon da du var innom butikken. En kar som deg glemmer en itte så lett.

Hun sa ingenting om det var oppførselen eller utseendet hans det var vanskelig å glemme, og Pål Ivar var ikke interessert nok til å spørre. Han satte seg bare ned i en lenestol og glodde bistert på Alfred.

Albert satte seg ned ved sida av kona si i sofaen og så litt urolig på Pål Ivar. –Er det noen spesiell grunn til at du er her? spurte han etter ei stund.

–Nei. Pål Ivar stirret stivt rett framfor seg. –Je er bare på besøk. Hvis je itte er velkommen, får dere si fra, så går je.

Alfred kremtet litt brydd, så kom det: –Kan jeg by på en sigar?

–Nei takk, sa Pål Ivar og fisket fram ei krøllete pakke Blue Master fra lomma. –Je tar heller en sigarett.

–En slik en kunne je også tenkt meg, sa Inger og så ham smilende rett i øynene.

Pål Ivar trakk på skuldrene og stakk sigarettpakka tilbake i lomma.

–Inger ville ha en sigarett, sa Alfred irritert. –Har du ikke tenkt å gi henne en?

Pål Ivar trakk på skuldrene igjen og dro fram pakka på nytt. Denne gangen holdt han den fram til Inger, som først virket litt fornærmet, men så tok en sigarett. –Takk, sa hun, men Pål Ivar så ikke ut til å registrere det.

–Du virker faen meg helt utafor, utbrøt Alfred og så mistenksomt på bondesønnen fra Løten. –Har det hendt noe alvorlig?

Pål Ivar tente sigaretten og blåste røk over bordet. –Ja, sa han og nikket som til seg sjøl.

–Vil du ha en drink?

–Je trudde aldri du skulle spørre.

Alfred hentet ei flaske konjakk og to glass i skjenken. Han fylte opp glassene og rakte det ene til Pål Ivar, som løftet det og tømte det i én slurk.

–Hei, innvendte Alfred. –Er du ute etter å drikke deg full? I så fall begynner du bra.

–Hva med oss? spurte Inger og så på Solvår.

–Takk, je står over, sa Solvår og gyste der hun satt. –Hadde dere hatt en slik far som min, hadde dere ligget langt unna alkohol, dere også.

–Je vil gjerne ha en, sa Inger.

Uten et ord gikk Alfred til skjenken etter et glass til og skjenket både i det og Pål Ivars. Han så grublende på Pål Ivar, som om han ventet på at den yngre mannen skulle fortelle hva som var hendt. Men han visste at Pål Ivar ikke hadde det med å betro seg i utrengsmål.

–Skål, sa Inger og nippet til glasset. Pål Ivar tømte sitt uten å fortrekke ei mine.

Alfred tok en solid slurk og så nysgjerrig på gjesten. –Har du noe imot å fortelle hva som har hendt? spurte han. –Du gjør meg nysgjerrig.

–Det er ganske enkelt, sa Pål Ivar dystert. –Katt har flyttet fra Sollie.

–Hva er det du sier? utbrøt Solvår. –Ja, da forstår je at du er nedfor.

–Katt? sa Inger interessert. –Er det kona di?

Pål Ivar nikket og holdt fram glasset. Alfred så litt tvilrådig ut, men så tok han flaska og fylte  opp glasset. Pål Ivar kastet et trist blikk på det, så tømte han det like fort som de to første.

–Jeg skjønner at du ikke har det så greit akkurat nå, sa Alfred, –men hvorfor kommer du hit?

–Det er enkelt å svare på, sa Pål Ivar, men nå hørtes han nesten tafatt. –Det var du som var hjemme.

